DRIFTSBREMSEN Driftbremsen kaldes også for fodbremsen. Fodbremsen virker på alle fire hjul, og den skal kunne bremse bilen hurtigt og effektivt ved alle hastigheder. Selve bremsepedalen skal virke hård og fast, når du træder den ned, og du må højst kunne træde pedalen halvt ned mod bilens bund.  NØDBREMSEN Nødbremsen er en del af to-kredsbremsesystemet. Hvis den ene kreds går i stykker, virker den anden bremsekreds stadig med samme effekt, heraf betegnelsen 'nødbremse'.  PARKERINGSBREMSEN Parkeringsbremsen, som i daglig tale kaldes håndbremsen, er en mekanisk bremse. Parkeringsbremsen skal kunne holde bilen parkeret på en vej, der har en skråning på op til 18%. Den skal kunne stå fastspændt og virke på mindst to hjul på samme akse.  BREMSEFORSTÆRKEREN En bremseforstærker øger trykket på bremsepedalen, så du skal bruge færre kræfter på at bremse. Når du vil kontrollere, at denne funktion virker, skal du først fjerne vacuum ved at pumpe bremsepedalen, indtil den bliver hård - måske en 6-7 gange, mens bilen er slukket. Herefter træder du pedalen ned og holder den under tryk, mens du tænder motoren. Hvis pedalen synker ned, virker din bremseforstærker.  ABS BREMSE ABS står for AntiBlokeringsSystem, som sikrer, at hjulene ikke blokeres ved hårde opbremsninger. Hvis du har ABS i din bil, skal den røde ABS-lampe slukke kort tid efter, at motoren startes. Hvis lampen ikke slukkes, må du ikke køre, da det kan være tegn på en fejl i bremsesystemet.